Vapaa pysäköinti loppumassa Amurissa ja Pyynikillä kesän jälkeen – Tällaisia rajoituksia kaduille tulee, jos suunnitelma hyväksytään

Autoja ei voi enää ensi kesänä pysäköidä vapaasti nykyiseen tapaan Tampereen Amurissa ja Pyynikillä. Suunnitelman mukaan katujen varsilla saa pysäköidä jatkossa päivisin vain joko pysäköintikiekolla rajallisen ajan tai asukas- ja yrityspysäköintiluvilla. Pysäköintilupa tai kiekkopysäköinti vaadittaisiin arkisin kello 8–18 ja lauantaisin kello 8–16. Illalla, yöllä ja pyhäpäivinä pysäköinti olisi edelleen vapaata. Jo aiemmin pysäköintiä on rajoitettu Amurin itäosassa. Nyt rajoitukset laajennetaan koko Amurin alueelle. Pysäköinti muuttuisi maksulliseksi Pyynikintorilla, Heinätorilla ja Pyynikin uimahallin alueella. Asukkaille kysely suunnitelmasta Liikenneinsinööri Katja Seimelä Tampereen kaupungilta kertoo, että suunnitelma on alustava eikä mitään päätöksiä ole tehty. Asiaa käsitellään yhdyskuntalautakunnassa huhtikuussa. Tavoitteena on, että uudistus voidaan toteuttaa jo kesällä 2018. Ennen kuin suunnitelma viedään lautakuntaan, kaupunki haluaa kuulla asukkaiden mielipidettä asiasta. Tätä varten kaupungin sivulta löytyy asiaa koskeva kysely . Kyselyn tarkoitus on kerätä palautetta ennen kuin uudet merkit viedään kaduille. Kysely on auki 4. huhtikuuta saakka. Kiekkopysäköinnin pituus vaihtelee eri alueilla ja kaduilla. Kiekon avulla voisi pysäköidä neljän, kahden tai puolen tunnin ajan. Yksityiskohtaiset katutiedot Amurin ja Pyynkin suunnitelmista löytyvät kyselylomakkeen sivuilla olevista pdf-kartoista. Kalevan kohua ei haluta uudestaan Seimelä lupaa, että asukkaiden antamat vastaukset otetaan huomioon jatkosuunnittelussa. Esimerkiksi Pyynikin palloiluhallin kohdalle on suunniteltu kahden tunnin kiekkopysäköintiä. Monet ottelut kestävät yli kaksi tuntia. –Varmaan rajoituksia joudutaan miettimään uudestaan, mutta kaikki eivät kuitenkaan voi tulla autolla paikalle, Seimelä sanoo. Lisäksi hän muistuttaa, että ratikka tulee muutaman vuoden päästä Pyynikintorille. Kalevassa asukas- ja yrityspysäköintiin siirtyminen nosti melkoisen kohun. Siellä muutoksia onkin jouduttu tekemään useamman kerran toteuttamisen jälkeen. Nyt tehtävän kyselyn avulla kaupunki haluaa välttää samanlaisen tilanteen. Seimelän mukaan Kalevassa kielteistä palautetta syntyi muun muassa siitä, että siellä oli aluksi erillisiä asukas- ja yrityspysäköintiluvan vaatimia alueita ja erikseen kiekollisen pysäköinnin alueita. Nyt Amuriin ja Pyynikille on suunniteltu pääasiassa alueita, joissa voidaan pysäköidä molemmilla tavoilla, sekä kiekolla että asukas- ja yrityspysäköintiluvalla. Pysäköinti siirtynyt Amuriin ja Pyynikille Asukaspysäköintiin aiotaan siirtyä sen takia, että pysäköintipaine Amurissa ja Pyynikillä on lisääntynyt. Syynä on se, ilmaisia pysäköintipaikkoja ei enää ole kovin paljon keskustan lähellä. Esimerkiksi Kaakinmaan alueelle tuli maksullinen pysäköinti viime kesän aikana. –Pysäköinti siirtyi Kaakinmaalta länteen. Kaikki Amurissa ja Pyynikillä asuvat eivät enää saa omaa autoa kadun varteen, Seimelä kertoo. Tampereen keskustaan tulleet ovat mielellään pysäköineet esimerkiksi Näsijärvenkadun varteen Amurin pohjoisosassa. Tälle alueelle tulee nyt neljän tunnin rajoitus. Asukaspysäköinnin myötä kaupunki toivoo, että autolla liikkuvat ryhtyisivät käyttämään keskustan maksullisia pysäköintihalleja tai joukkoliikennettä. Pysäköintihallitilaa on keskustassa paljon. Helsingissä asukaspysäköintilupia on myyty enemmän kuin kaduilla on autopaikkoja. –Tampereella ei tällä hetkellä ole ylimyyty lupia, Seimelä kertoo Asukas- ja yrityspysäköintiluvan lunastaneen ajoneuvon kuljettajalla on oikeus poiketa liikennemerkillä osoitetusta pysäköintikiellosta, -rajoituksesta tai maksusta, mikäli lisäkilvellä näin on määrätty. Luvan lunastaneella on oikeus pysäköidä vain luvalle osoitetuilla pysäköintipaikoilla. Asukaspysäköintilupa maksaa 186 euroa per vuosi tai 17,98 euroa per kuukausi. Yrityspysäköintilupa: 434 euroa per vuosi. Hinnat sisältävät arvonlisäveron. Vuonna 2017 kaupunki sai asukas- ja yrityspysäköintiluvista tuloa 260 000 euroa. Asukaspysäköinti Luvan voi lunastaa alueella asuva henkilö, joka on merkitty moottoriajoneuvorekisteriin ajoneuvon omistajaksi tai haltijaksi ja jolla on kyseisen ajoneuvon kuljettamiseen oikeuttava ajokortti tai luotettava todistus siitä, että ajoneuvoa käytetään hänen kuljettamiseensa. Lupa voidaan myöntää henkilö- tai pakettiautolle tai enintään 3 500 kg:n painoiselle erikoisautolle tai moottoripyörälle. Yksityiset henkilöt (asukkaat) saavat lunastaa yhden (1) pysäköintiluvan. Lupaan voidaan liittää pysäköintiluvan lunastajan omistamien tai hallitsemien tai hänen kanssaan samassa taloudessa asuvien henkilöiden omistamien tai hallitsemien ajoneuvojen rekisteritunnukset. Yhteen asukaspysäköintilupaan saa liittää enintään kaksi (2) rekisteritunnusta. Pysäköintitunnuksen voi lunastaa 1–12 kuukaudeksi. Yrityspysäköinti Luvan voi lunastaa alueella toimiva yritys, elinkeinonharjoittaja tai julkisyhteisö, jonka omistaja tai työntekijä tai näiden puoliso on merkitty moottoriajoneuvorekisteriin ajoneuvon omistajaksi tai haltijaksi, omaa kyseisen ajoneuvon kuljettamiseen oikeuttavan ajokortin tai luotettavan todistuksen, että ajoneuvoa käytetään hänen kuljettamiseensa tai omistaa ajoneuvon, joka on yrityksen toimintaan liittyvässä käytössä. Lupa voidaan myöntää henkilö- tai pakettiautolle tai enintään 3 500 kg:n painoiselle erikoisautolle tai moottoripyörälle. Yrityksillä on mahdollisuus lunastaa enintään viisi (5) lupaa vuodessa. Lupaan voidaan liittää rekisteritunnukset, joissa ajoneuvon omistaja tai haltija on pysäköintiluvan lunastava yritys, sen omistaja tai työntekijä tai näiden kanssa samassa taloudessa asuva puoliso. Lupaan saa liittää enintään kolme (3) rekisteritunnusta. Luvan voi lunastaa 12 kuukaudeksi kerrallaan. Tampereen asukas- ja yrityspysäköintialueet ja -tunnukset löytyvät täältä . Luvan hakeminen Asukas- ja yrityspysäköintilupia voi hakea täältä . Osoite: www.eparking.fi/tampere . Toimitusaika on 1–5 arkipäivää. Rekisteröityminen eparking-sovellukseen ja sen käyttö on asiakkaalle ilmaista. Luvat myönnetään ja valvotaan sähköisellä sovelluksella. Ajoneuvossa ei tarvita lupatunnistetta esimerkiksi tarraa tai lappua. Pysäköintilupia myydään myös pysäköinninvalvonnan toimistolla. Pysäköintiluvalla on oikeus pysäköidä vain yksi ajoneuvo kerrallaan. Kysely Amurin ja Pyynikin suunnitelmasta Amurin länsiosaan ja Pyynikille on laadittu alustava suunnitelma kadunvarsipysäköinnin järjestelyistä ja asukas- ja yrityspysäköintitunnusten käyttöönotosta. Alueella pysäköivien kokemuksia pysäköinnin nykytilasta ja mielipiteitä suunnitelmasta selvitetään täältä löydettävällä kyselyllä. Kyselyyn voi vastata 4.4.2018 saakka. Yksityiskohtaiset kartat koskien Amuria ja Pyynikkiä löytyvät täältä ja täältä . Pysäköintitunnusten käyttöönotosta päätetään yhdyskuntalautakunnassa keväällä 2018. Lähde: Tampereen kaupunki